CAMARA DE

COMPTOS

DE NAVARRA

NAFARROAKO

KONTUEN

GANBERA

Figarolgo Kontzejua, 2018

2020ko ekaina

Aurkibidea

*Orrialdea*

[I. Sarrera 3](#_Toc44659963)

[II. FigarolgoKontzejua 4](#_Toc44659964)

[III. Fiskalizazioaren helburuak eta norainokoa 6](#_Toc44659965)

[IV. Iritzia 7](#_Toc44659966)

[IV.1. Auditoretza finantzarioko iritzia 8](#_Toc44659967)

[IV.2. Legedia betetzeari buruzko iritzia 8](#_Toc44659968)

[V. Finantzen egoera-orriak 10](#_Toc44659969)

[V.1. 2018ko ekitaldiko aurrekontuaren likidazioaren egoera-orria 10](#_Toc44659970)

[V.2. 2018 ekitaldiko aurrekontu-emaitza 11](#_Toc44659971)

[V.3. Diruzaintzako gerakinaren egoera-orria 2018ko abenduaren 31n 11](#_Toc44659972)

[V.4. Kontzejuaren 2018ko abenduaren 31ko egoera-balantzea 12](#_Toc44659973)

[V.5. Kontzejuaren 2018ko abenduaren 31ko emaitza-kontua 12](#_Toc44659974)

[VI. Konklusioak eta gomendioak 13](#_Toc44659975)

[VI.1. Figarolgo Kontzejuaren aurrekontu orokorra 13](#_Toc44659976)

[VI.2. Kontzejuaren egoera ekonomiko-finantzarioa 2018-12-31n 14](#_Toc44659977)

[VI.3. Aurrekontu-egonkortasuneko eta finantza-iraunkortasuneko helburuak betetzea. 15](#_Toc44659978)

[VI.4. Kudeaketa-alor garrantzitsuak 16](#_Toc44659979)

I. Sarrera

Kontuen Ganberak, jarraiturik bera arautzen duen abenduaren 20ko 19/1984 Foru Legeari, Nafarroako Toki Administrazioari buruzko uztailaren 2ko 6/1990 Foru Legeari eta 2020ko jarduera-programari, Figarolgo Kontzejuaren 2018ko ekitaldiko Kontu Orokorra fiskalizatu du.

Txostenak sei atal ditu, sarrera hau barne. Bigarrenean, kontzejuaren datu esanguratsuenak deskribatzen ditugu; hirugarrenean, gure fiskalizazioaren helburuak eta norainokoa identifikatzen ditugu; laugarrenean, kontzejuaren 2018ko ekitaldiko Kontu Orokorrari buruzko iritzi finantzarioa eta legezkotasuna betetzeari buruzkoa ematen ditugu; horren laburpena bosgarren atalean jasotzen da. Seigarrenean, konklusio eta gomendio batzuk ematen ditugu kontzejuaren aurrekontu- eta finantza-egoerari, aurrekontu-egonkortasuneko eta finantza-iraunkortasuneko printzipioen betetzeari eta kudeaketa-alor garrantzitsuenei buruz.

Landa-lana 2020ko martxoan egin du lantalde batek, zeina auditoretzako bi teknikarik eta auditore batek osatua baitzegoen. Kontuen Ganberako zerbitzu juridiko, informatiko eta administratiboen lankidetza ere izan dute.

Jarduketa honen emaitzak Figarolgo Kontzejuko lehendakariari azaldu zitzaizkion, egokitzat jotzen zituen alegazioak aurkez zitzan, Nafarroako Kontuen Ganberari buruzko 19/1984 Foru Legeko 11.2 artikuluan aurreikusitakoari jarraituz.

Epea iraganda, ez da alegaziorik aurkeztu.

Eskerrak eman nahi dizkiegu kontzejuko, Zarrakazteluko Udaleko eta Toki Administrazioaren eta Despopulatzearen Zuzendaritza Nagusiko langileei, lan hau egiteko emandako laguntzarengatik.

II. FigarolgoKontzejua

Figarol Tuterako merindadean dagoen kontzeju bat da, 2018ko urtarrilaren 1ean zuzenbideko 314 biztanle zituena eta 14,15 km2-ko azalera duena. Zarrakazteluko Udalak duen kontzeju bakarra da.

Figarolgo Kontzejua da 1949an onetsitako Ureztalurren Kolonizazioari eta Banaketari buruzko Legearen ondorio gisa 60ko hamarkadan fundaturiko toki entitate bat. Lege hori Plan Hidrologiko Nazionalarekin lotuta zegoen, eta Estatu guztian zehar banaturiko 226 herri berri sortzea aurreikusten zuen. Nafarroan lau herri sortu ziren, eta horietako bat da Figarol.

Kontzejua osatzen dute Kontzejuko Batzarrak, lehendakariak eta idazkariak. Azken hori kontzejuko kideen artetik izendatua da.

Kontzejua Mairagako Mankomunitateko kidea da, eta haren bidez kudeatzen ditu uraren ziklo integralaren zerbitzuak (ur-hornidura eta behe presioko saneamendua) eta hiri-hondakin solidoen kudeaketa eta tratamendurako zerbitzuak. Horrez gain, Zarrakazteluko Oinarrizko Gizarte Zerbitzuen Mankomunitateko kidea da. Mankomunitate horri 7.053 euro ordaindu dizkio kontzejuak 2018an.

Nafarroako Toki Administrazioari buruzko uztailaren 2ko 6/1990 Foru Legearen 39. artikuluak honako eskumen hauek ezartzen ditu kontzejuentzat:

“39. artikulua

 *1. “Kontzejuen kudeaketa eta administrazio organoei dagokie ondoko arlo hauei buruzko eskumenen erabilpena:*

a) Ondarearen administrazioa eta kontserbazioa, bai eta haren aprobetxamendua eta erabilera antolatu eta arautzea ere; b) Bere mugapeko landa bideen mantentze- eta zaintza-lanak, bai eta Kontzejuaren interesekoak baizik ez diren erabilera eta zerbitzu publikoko gainerako ondasunenak ere; c) Udalarengandik aginduzko txosten loteslea jaso ondoren, planeamenduaren araberako hirigintza-lizentziak ematea; d) Bideak garbitzea; e) Argiteria publikoa; f) Hilerrien zaintza eta mantentze lanak; g) Kontzejuko artxiboa; h) Herriko jaiak".

Gainera, Zarrakazteluko Udalak kontzejuari delegatuta dauzka, besteak beste, uraren ziklo integralaren gaineko eskumenak eta hondakin-bilketa eta -tratamendurakoak.

Kontzejua Mairagako Mankomunitateko kidea da, eta haren bidez kudeatzen ditu uraren ziklo integralaren zerbitzuak (ur-hornidura eta behe presioko saneamendua) eta hiri-hondakin solidoen kudeaketa eta tratamendurako zerbitzuak. Horrez gain, Zarrakazteluko Oinarrizko Gizarte Zerbitzuen Mankomunitateko kidea da. Mankomunitate horri 7.053 euro ordaindu dizkio kontzejuak 2018an.

Kontzejuak ematen dituen zerbitzu publikoak eta horiek emateko modua honako hauek dira:

|  |  |
| --- | --- |
| Zerbitzua | Zuzeneko kudeaketa |
| Kontzejua | Mankomunitatea |
| Argiteria publikoa  | **x** |  |
| Hilerria | **x** |  |
| Kale garbiketa | **x** |  |
| Bideak mantendu eta zaintzea | **x** |  |
| Gizarte zerbitzuak  |  | **x** |
| Ikastetxe publikoak mantentzea | **x** |  |
| Kontsultategia | **x** |  |
| Uraren ziklo integrala |  | **x** |
| Hondakinen bilketa eta tratamendua |  | **x** |
| Igerilekuak | **X** |  |

2018an kontzejuari aplikatzekoa zaion arau-esparrua honako hauek osatzen dute, funtsean: Nafarroako Toki Administrazioari buruzko uztailaren 2ko 6/1990 Foru Legea; Nafarroako Toki Ogasunei buruzko martxoaren 10eko 2/1995 Foru Legea; Toki Araubidearen Oinarriak ezartzen dituen apirilaren 2ko 7/1985 Legea; Aurrekontu-egonkortasunari eta Finantza-iraunkortasunari buruzko apirilaren 27ko 2/2012 Lege Organikoa, eta araudi sektorial indarduna.

III. Fiskalizazioaren helburuak eta norainokoa

Kontzejuaren 2018ko ekitaldiko finantzei eta lege-betetzeari buruzko fiskalizazioa egin da, honako honi buruzko iritzia emateko:

* Ea 2018ko ekitaldiko Kontu Orokorrak, alderdi esanguratsu guztietan, irudi fidela ematen duen 2018ko abenduaren 31ko ondareari, finantza-egoerari, aurrekontu-likidazioari eta emaitza ekonomikoari buruz, aplikatzekoa den arau-esparruari jarraikiz eta, bereziki, bertan jasota dauden kontabilitate- eta aurrekontu-printzipio eta -irizpideei jarraikiz.
* Ea kontzejuak 2018ko ekitaldian zehar egindako jarduketak eta aurrekontu- eta finantza-eragiketak eta Kontu Orokorrean jasotako informazioa bat datozen, alderdi adierazgarri guztietan, funts publikoen kudeaketari aplikatzekoak zaizkion arauekin.

Aurreko iritzia emateaz gainera, lanak barne hartu du berrikuspena egitea 2018rako finkatutako aurrekontu-egonkortasuneko eta finantza-iraunkortasuneko helburuen betetzeaz.

Fiskalizazioaren norainokoa Figarolgo Kontzejuaren 2018ko Kontu Orokorra da, zeinaren osagaiak, 273/1998 Foru Dekretuaren arabera, honako hauek baitira:

* Kontzejuaren kontua, elementu hauek biltzen dituena:
1. Aurrekontu-likidazioaren espedientea.
2. Ekonomia-, ondare- eta finantza-egoeraren espedientea, zeina egoera-balantzeak eta galera-irabazien kontuak osatzen baitute.
3. Kontzejuaren kontuaren eranskinak.

Fiskalizazioaren denbora-norainokoa 2018ko ekitaldiari dagokio, baina beste ekitaldi batzuei buruzko beharrezko egiaztapenak egin dira, ezarritako helburuak hobeki lortzeko.

Lege-betetzeari dagokionez, norainokoa txosten honen VI. atalean aipatzen diren laginetan berrikusitako eragiketei dagokie.

IV. Iritzia

Figarolgo Kontzejuaren 2018ko ekitaldiko Kontu Orokorra fiskalizatu dugu. Haren kontabilitatearen egoera-orriak laburbilduta jaso ditugu txosten honen V. atalean.

Kontzejuaren erantzukizuna

Lehendakaria da kontu orokorra osatzeko ardura duena. Kontua halako moduz egin behar du non leialki irudikatuko baititu kontzejuaren aurrekontu-likidazioa, ondarea, emaitzak eta finantza-egoera, aplikatzekoa den finantza-informazio publikoari buruzko arau-esparruarekin bat; erantzukizun horrek barne hartzen ditu Kontu Orokorra iruzurraren edo akatsen ondoriozko oker materialik gabe egin eta aurkezteko beharrezkoa den barne kontrolaren taxuketa, ezarpena eta mantentzea.

Kontzejuko Batzarrak 2019ko apirilaren 13an onetsi zuen Kontu Orokorra.

Kontzejuak bermatu behar du ezen urteko kontuek erakusten dituzten jarduerak, aurrekontu- nahiz finantza-eragiketak eta informazioa bat datozela aplikatu beharreko arauekin, eta halaber ezarri behar ditu helburu horretarako beharrezkotzat jotzen dituen barne-kontroleko sistemak.

Nafarroako Kontuen Ganberaren erantzukizuna

Gure erantzukizuna da iritzi bat adieraztea erantsitako Kontu Orokorraren fidagarritasunari buruz eta egin diren eragiketen legezkotasunari buruz, gure fiskalizazioan oinarrituta.

Horretarako, aipatutako fiskalizazioa egin dugu Kanpo Kontroleko Erakunde Publikoek dituzten oinarrizko fiskalizazio-printzipioei jarraituz; zehazki, “Fiskalizazio Finantzarioaren Oinarrizko Printzipioak” izeneko ISSAI-ES 200 delakoak ezartzen dituenei eta “Betetze-fiskalizazioaren Oinarrizko Printzipioak” izeneko ISSAI-ES 400 delakoak ezartzen dituenei jarraituz. Printzipio horiek eskatzen dute etikaren arloko eskakizunak bete ditzagula, bai eta fiskalizazioaren plangintza eta betearaztea egin ditzagula ere, honako helburu honekin: arrazoizko segurtasun bat lortzea kontu orokorretan akats materialik ez egoteaz; eta finantzen egoera-orrietan islatutako jarduerak, finantza-eragiketak eta informazioa arau indardunen araberakoak izatea alderdi adierazgarri guztietan.

Fiskalizazio batek eskatzen du prozedura batzuk aplika ditzagula auditoretza-ebidentzia bat lortze aldera zenbatekoei eta Kontu Orokorrean adierazitako informazioari buruz, bai eta eragiketen legezkotasunari buruz ere. Hautatutako prozedurak auditorearen irizpidearen araberakoak dira, horren barne dela arriskuaren balorazioa, hala iruzur edo errakuntzaren ondorioz kontu orokorrek akats materialak izatearen arriskuarena nola lege-urraketa muntadunak egotearen arriskuarena. Arriskuari buruzko balorazio horiek egiterakoan, auditoreak kontuan hartzen du entitateak Kontu Orokorrak egin ditzan muntaduna den barne kontrola, inguruabarren arabera egoki diren auditoretza-prozedurak taxutze aldera, eta ez entitatearen barne kontrolaren eraginkortasunari buruzko iritzi bat emateko xedez.

Auditoretza batek barne hartzen du, era berean, aplikatutako kontabilitate-politiken egokitasunaren eta arduradunek egindako kontabilitate-estimazioen arrazoizkotasunaren ebaluazioa, bai eta Kontu Orokorraren aurkezpenaren ebaluazioa ere, osoki aintzat hartuta.

Gure ustez, lortu dugun auditoretza-ebidentziak oinarri nahikoa eta egokia eskaintzen du finantzen eta betetzearen gaineko gure fiskalizazio-iritzia funtsatzeko.

IV.1. Auditoretza finantzarioko iritzia

Salbuespendun iritziaren oinarria

1. Kontzejuak ez dauka inbentariorik bere ondasunak behar bezala identifikatuta eta balioetsita jasotzen dituenik.
2. Ibilgetuaren kontabilitate-saldoa zero da, kontabilitate-aplikazioaren hasierako karga ez delako egin eta, halaber, ez dagoelako lotuta inbertsio-partidekin, hala aurrekontu-gastuei nola -dirusarrerei dagokienez.
3. Diruzaintzako gerakinean eta balantzean ez da jasotzen ordaintzeko dagoen betebehar bat, 58.860 euroko zenbatekoa duena.

Iritzia

Gure iritziz, "Salbuespendun iritziaren oinarria" atalean azaldutako norainokoaren mugek eta deskribaturiko egitateek izan ditzaketen balizko eraginengatik izan ezik, erantsitako Kontu Orokorrak irudi zehatza erakusten du alderdi adierazgarri guztietan, kontzejuaren ondareaz eta 2018ko abenduaren 31ko finantza-egoeraz. Halaber, kontu orokorrak emaitza ekonomiko eta aurrekontukoak islatzen ditu, data horretan amaitutako urteko ekitaldiari dagozkionak, aplikatzekoa den informazio finantzario publikoari buruzko arau-esparruari eta, bereziki, bertan jasotako kontabilitate-printzipio eta -irizpideei jarraituz.

IV.2. Legedia betetzeari buruzko iritzia

Salbuespendun iritziaren oinarria

* Kontzejuak 30.492 euro ordaindu dizkio ordezkari bati festa-orkestren gastuengatik, horretarako lizitazio-prozedura egin izan gabe
* Errentamendu-etxebizitzen esleipena zuzenean egiten du lehendakariak, konkurrentzia publikoko lizitazioaren bitartezko lehia-prozedura aginduzkoari jarraitu gabe.

Iritzia

Gure iritziz, "Salbuespendun iritziaren oinarria" paragrafoan azaldutako egitateengatik izan ezik, eta berrikusitako lanaren norainokoa kontuan hartuta, kontzejuaren 2018ko ekitaldiko egoera-orri finantzarioetan agerturiko jarduerak, finantza-eragiketak eta informazioa alderdi esanguratsu guztietan bat datoz aplikatzekoak diren arauekin.

V. Finantzen egoera-orriak

Ondoren kontzejuaren 2018ko ekitaldiko Kontu Orokorraren kontabilitateko egoera-orri garrantzitsuenak erakusten ditugu.

V.1. 2018ko ekitaldiko aurrekontuaren likidazioaren egoera-orria

Gastu-aurrekontuaren betetzea Sailkapen ekonomikoa

|  |  |  |  |  |  |  |
| --- | --- | --- | --- | --- | --- | --- |
| Gastuak | Hasierako kreditua | Behin betiko kreditua | Aitorturiko betebeharrak | Ordainketen betetzea, %  |  | Ordainketak (%) |
| 1. Langile-gastuak | 72.900 | 72.900 | 70.008 | 96 | 68.753 | 98 |
| 2. Ondasun arruntetako gastuak | 175.000 | 175.000 | 166.444 | 95 | 158.221 | 95 |
| 3. Finantza-gastuak | 3.100 | 3.100 | 1.731 | 56 | 1.731 | 100 |
| 4. Transferentzia arruntak | 12.480 | 12.480 | 8.299 | 66 | 8.299 | 100 |
| 6. Inbertsio errealak | 27.354 | 27.354 | 21.358 | 78 | 21.358 | 100 |
| 9. Pasibo finantzarioak | 33.008 | 33.008 | 33.005 | 100 | 33.005 | 100 |
| Guztira | 323.842 | 323.842 | 300.845 | 93 | 291.367 | 97 |

Diru-sarreren aurrekontuaren betetzea. Sailkapen ekonomikoa

|  |  |  |  |  |  |  |
| --- | --- | --- | --- | --- | --- | --- |
| Diru-sarrerak | Hasierako aurreikuspena | Behin betiko aurreikuspena | Aitortutako eskubideak | Kobrantzen betetzea (%)  |  | Kobrantzak (%)  |
| 1. Zuzeneko zergak | 2.466 | 2.466 | 2.314 | 94 | 1.651 | 71 |
| 3. Tasak, prezio publikoak eta beste diru-sarrera batzuk | 19.211 | 19.211 | 17.041 | 89 | 16.655 | 98 |
| 4. Transferentzia arruntak | 166.800 | 166.800 |  166.586\* | 100 | 116.586 | 70 |
| 5. Ondarearen eta herri-lurren aprobetxamenduaren bitartezko diru-sarrerak  | 94.093 | 94.093 | 89.273 | 95 | 82.063 | 92 |
| 7. Kapital-transferentziak eta beste batzuk | 33.594 | 33.594 |  33.594\* | 100 | 0 | 0 |
| 9. Pasibo finantzarioak | 7.778 | 7.778 | 0 | 0 | 0 | 0 |
| Guztira | 323.842 | 323.842 | 308.808 | 95 | 216.955 | 70 |

\*Ganbera honek doitutako zenbatekoak

V.2. 2018 ekitaldiko aurrekontu-emaitza

|  |  |  |
| --- | --- | --- |
| Kontzeptua | 2017\* | 2018 |
| Aitorturiko eskubide garbiak | 273.921 | 308.808 |
| Aitorturiko betebehar garbiak | 274.292 | 300.845 |
| Aurrekontu-emaitza | -371 | 7.963 |
| Doikuntzak |  |  |
| Finantzaketaren desbideratze positiboa\*\* | - | 26.875 |
| Finantzaketaren desbideratze negatiboa | - | - |
| Diruzaintzako gerakinarekin finantzatutako gastuak | - | - |
| Aurrekontu-emaitza doitua\*\* | -371 | -18.912 |

 \* Auditatu gabeko ekitaldia

 \*\*Ganbera honek doitutako zenbatekoak (VI.4.4 atala)

V.3. Diruzaintzako gerakinaren egoera-orria 2018ko abenduaren 31n

|  |  |  |  |
| --- | --- | --- | --- |
| Kontzeptua | 2017\* | 2018 | Aldea (%) |
| (+) Kobratzeko dauden eskubideak | 35.733 | 95.655 |  168 |
| (+) Diru-sarreren aurrekontua: Aurtengo ekitaldia | 55.270 | 91.853 | - |
| (+) Diru-sarreren aurrekontua: Itxitako ekitaldiak | 31.906 | 33.812 | - |
| (+) Aurrekontuz kanpoko diru-sarrerak | 2.591 | 2.591 | - |
| (-) Bilketa zaileko eskubideak | 54.034 | 32.601 | - |
| (-) Ordaintzeko dauden betebeharrak | 112.007 | 102.787 | -8 |
| (-) Gastuen aurrekontua: Aurtengo ekitaldia | 81.670\*\* | 9.478 | - |
| (-) Gastuen aurrekontua: Itxitako ekitaldiak | 622 | 59.482\*\* | - |
| (-) Aurrekontuz kanpoko gastuak | 29.715 | 33.827 | - |
| (+) Diruzaintzako funts likidoak | 79.576 | 55.004 | -31 |
| (+) Finantzaketaren desbideratze metatu negatiboak | - | - | - |
| Diruzaintzako gerakina, guztira | 3.302 | 47.872 | 1.350 |
| Diruzaintzako gerakina, finantzaketa atxikia duten gastuak direla-eta | - | - | - |
| Diruzaintzako gerakina, baliabide atxikiak direla-eta | - | - | - |
| Diruzaintzako gerakina, gastu orokorretarakoa | 3.302 | 47.872 | 1.350 |

 \* Auditatu gabeko ekitaldia

 \*\*Ganbera honek doitutako zenbatekoa (VI.4.4 atala)

V.4. Kontzejuaren 2018ko abenduaren 31ko egoera-balantzea

|  |  |  |  |  |  |  |  |
| --- | --- | --- | --- | --- | --- | --- | --- |
|   | Deskribapena | 2017\* | 2018 |   | Deskribapena | 2017\* | 2018 |
| ***A*** | ***Ibilgetua*** | ***0*** | ***0*** | ***A*** | **Funts berekiak** | ***-202.234*** | ***-161.266*** |
| 1 | Ibilgetu materiala | 0 | 0 | 1 | Ondarea eta erreserbak | -241.411 | -161.758 |
| 2 | Ibilgetu ez-materiala | 0 | 0 | 2 | Entregaturiko ondasun eta eskubideak | 0 | 0 |
| 3 | Erabilera orokorrerako azpiegiturak eta ondasunak | 0 | 0 | 3 | Ekitaldiko emaitza ekonomikoa | 39.177 | 492 |
| 4 | Herri-ondasunak | 0 | 0 | ***B*** | ***Epe luzeko zorrak*** | ***333.605*** | ***300.600*** |
| 5 | Ibilgetu finantzarioa | 0 | 0 | 4 | Jesapenak, maileguak eta jasotako fidantzak eta gordailuak | *333.605* | *300.600* |
| 6 | Lagapen edo adskripzio bidez jasotako ondasun eta eskubideak | 0 | 0 | ***C*** | ***Epe laburreko zorrak*** | ***37..973*** | ***43.927*** |
| ***B*** | ***Zirkulatzailea*** | ***169.344*** | ***183.261*** | 5 | Aurrek. itxietako eta aurrekontuz kanpoko hartzekodunak | *30.337* | *34.449* |
| 7 | Aurrek. itxietako eta aurrekontuz kanpoko zordunak | 34.498 | 36.404 | 6 | Aurrekontuko hartzekodunak | *7.636* | *9.478* |
| 8 | Aurrekontuko zordunak | 55.270 | 91.853 |  |  |  |  |
| 9 | Kontu finantzarioak | 79.576 | 55.004 |  |  |  |  |
|   | Aktiboa, guztira | 169.344 | 183.261 |   | Pasiboa, guztira | 169.344 | 183.261 |

\* Auditatu gabeko ekitaldia

V.5. Kontzejuaren 2018ko abenduaren 31ko emaitza-kontua

|  |  |  |  |  |  |  |  |
| --- | --- | --- | --- | --- | --- | --- | --- |
|  | Zor | 2017\* | 2018 |  | Hartzeko | 2017\* | 2018 |
|  | Deskribapena |  |  |  |  Deskribapena |  |  |
| 61 | Langile-gastuak | 66.228 | 70.008 | 70 | Salmentak | 18.223 | 17.041 |
| 62 | Gastu finantzarioak | 1.971 | 1.731 | 71 | Jabetza- eta enpresa-errentak | 91.104 | 89.273 |
| 64 | Lanak, hornidurak eta kanpo zerbitzuak | 156.593 | 166.444 | 72 | Produkzioari eta inportazioari lotutako tributuak | 0 | 0 |
| 67 | Transferentzia arruntak | 9.953 | 8.299 | 73 | Errentaren eta ondarearen gaineko zerga arruntak | 2.314 | 2.314 |
| 68 | Kapital-transferentziak | 0 | 0 | 76 | Transferentzia arruntak | 162.281 | 138.346 |
| 69 | Kalkulatutako gastuak | 0 | 0 | 77 | Kapitalaren gaineko zergak | 0 | 0 |
|  |  |  |  | 78 | Bestelako diru-sarrerak | 0 | 0 |
| D80 | Ekitaldiko emaitza arrunt negatiboa | 0 | 0 | H80 | Ekitaldiko emaitza arrunta | 39.177 | 492 |
| D82 | Inbertsioen salmentetako galerak eta bestelako galerak | 0 | 0 | H82 | Inbertsioen salmentako irabaziak | 0 | 0 |
| D83 | Aktibo finantzarioen salmentetako galerak | 0 | 0 | H83 | Aktibo finantzarioen salmentako irabaziak | 0 | 0 |
| D84 | Bajak eta itxitako aurrekontuen deuseztapenak | 0 | 0 | H84 | Altak eta preskripzioak, itxitako aurrekontuak | 0 | 0 |
| D89 | Ekitaldiko emaitza ekonomiko negatiboa | 0 | 0 | H89 | Ekitaldiko emaitza ekonomiko positiboa | 39.177 | 492 |

\*Auditatu gabeko ekitaldia

VI. Konklusioak eta gomendioak

Egindako fiskalizazioaren atal gisa, ondoren ohar eta iruzkin batzuk gehitu ditugu, bai eta Ganbera honen ustez fiskalizazio txosten honen hartzaile eta erabiltzaileentzat interesgarri gerta daitekeen informazio gehigarriren bat ere.

Orobat, fiskalizazio-txosteneko iritzian adierazitako salbuespenei buruzko informazio xehea gehitu da.

Halaber, txostenak jasotzen ditu Ganbera honen ustez kontzejuaren kudeaketa ekonomiko-administratiboa hobetzeko beharrezkoak diren gomendioak.

VI.1. Figarolgo Kontzejuaren aurrekontu orokorra

Kontzejuaren 2018rako hasierako aurrekontuak 323.842 euroko diru-sarreren eta gastuen hasierako eta behin betiko aurreikuspenak jasotzen zituen, hurrenez hurren.

*Aurrekontu-likidazioa*

2018an, gastuak 300.845 eurokoak izan dira, eta ehuneko 93ko betetze-maila izan dute. Gastu horiek 2017koak baino ehuneko hamar handiagoak izan dira.

Diru-sarrerei dagokienez, 2018an 308.808 euroko eskubideak aitortu ziren, ehuneko 95eko betetze-mailarekin. Kasu honetan, 2017koekiko igoera ehuneko 13koa izan da.

Laburbilduz, kontzejuak 2018an gastatutako 100 euroko bakoitza honako hauetara bideratu zen eta honela finantzatu zen:

|  |  |  |  |
| --- | --- | --- | --- |
| Gastuaren izaera | Ehunekoa | Finantzatze-iturria | Ehunekoa |
| Langileak | 23 | Tributu bidezko diru-sarrerak | 6 |
| Bestelako gastu arruntak | 59 | Transferentziak | 65 |
| Inbertsio errealak | 7 | Ondare bidezko diru-sarrerak eta beste | 29 |
| Kapital-transferentziak | 0 |   |   |
| Pasibo finantzarioak | 11 |   |   |

Langile-gastuek gastu guztiaren ehuneko 23 egiten dute, eta bestelako gastu arruntek, ehuneko 59. Inbertsioek ehuneko zazpi egin dute, eta gainerako ehuneko hamaika pasibo finantzarioei dagokie.

Diru-sarreretan, tributu-jatorrikoek guztizkoaren ehuneko sei egiten dute, eta transferentzia arruntek eta kapitalekoek, ehuneko 65. Gainerako ehuneko 29 ondare bidezko diru-sarrerei eta bestelakoei dagokie.

Ondoren, 2017ko eta 2018ko ekitaldietako aurrekontu-likidazioarekin lotutako adierazle multzo baten alderaketa erakusten dugu:

|  |  |  |  |
| --- | --- | --- | --- |
|   | 2017\* | 2018 | Aldea (%)2018/2017 |
| Aitortutako eskubideak, guztira  | 273.922 | 308.808 | 13 |
| Aitortutako betebeharrak, guztira | 274.292 | 300.845 | 10 |
| Diru-sarrera arruntak | 273.922 | 275.214 | 1 |
| Funtzionamendu-gastuak | 232.774 | 244.752 | 5 |
| Kapitaleko diru-sarrerak | 0 | 33.594 | - |
| Kapitaleko gastuak | 6.602 | 21.357 | 224 |
| Saldo ez-finantzarioa | 32.576 | 40.968 | 26 |
| Aurrekontu-emaitza doitua | -371 | -18.912 | -4.997 |

\*Auditatu gabeko ekitaldia

Aurreko bilakaeratik, honako hau nabarmendu behar dugu:

* Diru-sarrera arruntak ia berberak dira, kapitalekoek gehikuntza nabarmena izan duten bitartean; arrazoia da 2017an ez zela inolako kapital diru-sarrerarik izan, eta 2018an argiteria publikorako inbertsioaren diru-laguntza erregistratzen da, 33.594 euroan.
* Funtzionamendu-gastuek eta kapital-gastuek ehuneko bost eta 224 egin dute gora, hurrenez hurren. Termino absolutuetan, gehikuntza 11.978 eta 14.755 eurokoa izan da.
* Aurrekontu-emaitza doitua, 18.912 euroko zenbateko negatiboa duena, nabarmen jaitsi da 2017koaren aldean, VI.4.4. apartatuan azterturiko inbertsioaren ondorioz urteko finantzaketak izandako desbideratzeari dagokion doikuntzarengatik.

VI.2. Kontzejuaren egoera ekonomiko-finantzarioa 2018-12-31n

Ondoren, 2018ko ekitaldiari buruzko adierazle ekonomiko-finantzario batzuk ematen ditugu, bai eta aurreko ekitaldikoekiko alderaketa ere:

|  |  |  |  |
| --- | --- | --- | --- |
|   |  2017\* | 2018 | Aldea (%)2018/2017 |
| Aurrezki gordina | 41.148 | 30.462 | -26 |
| Finantza-zama | 34.917 | 34.736 | -1 |
| Aurrezki garbia | 6.231 | -4.274 | -169 |
| Finantza-zamaren adierazlea | % 13 | % 13 | 1 |
| Aurrezki gordinak diru-sarrera arrunten gainean egiten duen ehunekoa | % 15 | % 11 | -26 |
| Zorpetze-maila | % 122 | % 109 | -10 |
| Zorra, guztira | 333.605 | 300.600 | -10 |
| Diruzaintzako gerakina, gastu orokorretarakoa\*\* | 3.302 | 47.872 | 1.350 |
| Autonomia fiskalaren indizea | 8 | 6 | -16 |
| Kobrantza zalantzagarriko zordunen indizea | % 62 | % 26 | -58 |

 \* Auditatu gabeko ekitaldia

 \*\*Ganbera honek doitutako zenbatekoak (VI.4.4 atala)

Aurrezki gordinak ehuneko 26 egin du behera, funtzionamenduko gastuek gora egin dutelako diru-sarrera arruntak berdin geratu diren bitartean. Finantza-zaman aldaketa nabarmenik egon ez denez, aurrezki garbia iragan da 6.231 euroko balio positibotik 4.274 euroko balio negatibora.

Gastu orokorretarako diruzaintzako gerakinak 47.872 milioi euroko zenbatekoarekin, ehuneko 1350 handitu da 2017. urtearen amaierakoarekin alderatuta; hots, 44.570 euro, termino absolutuetan.

Azken batean, kontzejuak ez du zorpetze-ahalmenik etorkizun hurbilean, aurrezki garbi negatiboa duelako eta haren zorpetzearen maila ehuneko 109koa delako, alegia, araudiak ezartzen duen mugan, biztanle bakoitzeko 957 euroko zorrarekin 2018ko ekitaldia ixtean. Hala ere, kontzejuak gastu orokorretarako diruzaintza-gerakin positiboa du etorkizuneko gastuak finantzatu ahal izateko.

VI.3. Aurrekontu-egonkortasuneko eta finantza-iraunkortasuneko helburuak betetzea.

Aurrekontu Egonkortasunari eta Finantza Iraunkortasunari buruzko apirilaren 27ko 2/2012 Lege Organikoa aplikatzearen eraginetarako, Kontabilitate Nazionaleko SEC 2010 irizpideei jarraituta, soilik kontzejua bera jotzen da administrazio publikotzat. 2018ko kontu orokorrean ez da informatu egonkortasuneko eta finantza-iraunkortasuneko helburuak betetzeari buruz.

Hala eta guztiz ere, kontzejuaren egoerari buruzko zenbatespen bat egin dugu, 2018rako, printzipio horiei dagokienez, eta honako ondorio hauek lortu ditugu

* Aurrekontuen egonkortasun-printzipioa.

2018ko betetzearen arabera, eta kontuan hartuz VI.4.4 apartatuan aipatzen dugun oker kontabilizatutako inbertsioari egindako doikuntzak, 55.255 euroko finantzatze-ahalmena sortu da.

Finantzaketa-ahalmena

|  |  |
| --- | --- |
|   | Zenbatekoa, 2018 |
| Diru-sarrera ez finantzarioak  | 308.808 |
| Gastu ez-finantzarioak  | 267.840 |
| **Saldo ez-finantzarioa** | **40.968** |
| Inbertsioen kontabil. akatsen zuzenketa | 15.174 |
| SEC dela-eta egindako doikuntzak |  |
| Itxitako ekitaldietako eta aurtengo ekitaldiko 1., 2. eta 3. kapituluetako diru-sarreren kobrantzak | -887 |
| Finantzaketa-ahalmena | 55.255 |

* Gastuaren araua.

2018ko ekitaldiko gastu konputagarria 30.975 euro txikiagoa da gehieneko gastu-muga baino; beraz, bete egin da gastu-araua, ez baita gainditzen 2018rako baimendutako alde-tasa, ehuneko 2,4koa.

Gastu-araua

|  |  |
| --- | --- |
|  | 2018ko zenbatekoa |
| 2017ko gastu konputagarria | 306.598 |
| % 2,4ko igoera | 7.358 |
| 2018rako aurreikusitako gastu-muga | 313.957 |
| 2018ko gastu konputagarria | 282.982 |
| 2018ko gastu-desbideratzea | 30.975 |

* Finantza-iraunkortasunaren printzipioa:
1. Zor publikoaren iraunkortasunari dagokionez, bete egiten da ezarritako zorrari begira ezarritako muga, ehuneko 110etik beherako adierazlea edukita, baina VI.2 apartatuan adierazi dugun moduan aurrezki garbi negatiboa edukitzeak ez dio aukerarik uzten entitateari beste zorpetze batera jotzeko.

b) Ezin izan dugu egiaztatu ordaintzeko batez besteko aldia, fakturen erregistrorik ez dagoelako. Hala ere, egiaztatu dugu ez dela betetzen Merkataritza-zorraren iraunkortasunaren baldintza, luzatu delako argiteria publikoa berritzeko inbertsioa ordaintzeko epea; hura 2017an exekutatu zen eta VI.4.4 apartatuan aipatzen dugu.

Gure gomendioak:

* *Finantzatze-ahalmenaren eta gastu-arauaren kalkulua egin bedi aplikatzekoa den araudiak horretarako ezartzen dituen doikuntza guztiak aintzat hartuz.*
* *Hornitzaileei ordaintzeko batez besteko epea kalkulatu eta argitaratzea.*

VI.4. Kudeaketa-alor garrantzitsuak

*VI.4.1. Alderdi orokorrak*

Entitatearen 2018ko ekitaldiko aurrekontu orokorra 2018ko otsailaren 2an onetsi zuen Kontzejuko Batzarrak.

Kontu Orokorrari buruz egindako berrikuspenetik, honako hau adierazi nahi dugu:

* Kontu Orokorraren espedienteak ez ditu barne hartzen, besteak beste, ez finantzaketa atxikia duten gastuen egoera-orria ez eta kontu-hartzailetzaren txostena ere.
* Ez dago jasota Kontzejuaren ondasunak behar bezala identifikaturik eta balioetsirik duen inbentariorik dagoenik.
* Ez dakigu zein diren, guztira, 2011tik 2014ra bitarteko urteei dagozkien itxitako aurrekontuetako eta aurrekontuetatik kanpoko zordunak eta hartzekodunak, kontzejuak adierazten duenaren arabera arazo informatiko baten ondorioz datuen galera izan zelako aplikazioan.

Gastuak onesteko prozedurari dagokionez, aipatzekoa da lehendakariak ez duela burutzen haiek onesteko egintza administratiboa.

Gure gomendioak:

* *Aurrekontu orokorra legez aurreikusitako epeetan onetsi eta argitaratzea.*
* *Kontu Orokorraren espedientean sartzea finantzaketa atxikia duten gastuen egoera-orria eta kontu-hartzailetzaren txostena.*
* *Udal-inbentarioa onetsi eta gaurkotzea, eta inbentarioko alten eta bajen jarraipena egiteko sistema bat ezartzea, hura etengabe gaurkotzeko eta egoera-balantzean kontabilitateko ibilgetuarekin berdinkatzea eta egunean jartzea erraztuko duena.*
* *Gastuak ordaindu aurretik onestea.*

*VI.4.2.* *Langile-gastuak*

Langile-gastuak 70.008 milioi eurokoak izan ziren 2018an. Ekitaldi horretan aitortutako betebeharren guztizkoaren ehuneko 23 egiten dute. Haien betetze-maila behin betiko kredituen ehuneko 96 izan zen.

Honako hau da langile-gastuen xehakatzea eta 2017ko ekitaldikoarekiko alderaketa:

|  |  |  |  |  |
| --- | --- | --- | --- | --- |
| Kontzeptua | Aitortutako betebehar garbiak, 2017 | Aitortutako betebehar garbiak, 2018 |  | Aldaketa (%) |
| Lan-kontratudunen ordainsariak  | 49.875 | 52.582 |  | 5 |
| Kuotak, prestazioak eta zama sozialak | 16.353 | 17.427 |  | 7 |
| Guztira | 66.228 | 70.008 |  | 6 |

Langile-gastuek ehuneko seiko gorakada izan dute 2017koekin alderatuta, zerbitzu anitzetako langile bat aurreko urtekoa baino epe luzeagoz kontratu izanaren ondorioz.

Kontzejuak 2018an ez du langileen plantilla organikorik onetsi.

Kontzejuko langileria osatzen dute zerbitzu anitzetako langile batek eta administrari ofizial batek. Azken horrek lanaldi partziala dauka. Udan bi sorosle kontratatzen dituzte igerilekurako, eta zerbitzu anitzetako beste langile bat.

Kontzejuaren bost langileen ordainsariak fiskalizatu ditugu. Eginiko berrikuspenetik ondoriozta dezakegu ezen, oro har, langile-gastuak bat datozela betetzen ari diren lanpostuen gastuekin eta haien administrazio- eta familia-inguruabarrekin, eta egokiro kontabilizatuta eta ordainduta daudela. Dena den, honako akats hauek aipatu behar ditugu:

* Ez dugu langile bakoitzarentzako espediente bat aurkitu, non bakoitzaren inguruabar pertsonalak eta horiei buruz emandako administrazio-egintzak jasoko baitira.
* Bi langilek guztira 1.282 euro egiten duten ordainsariak jaso dituzte, aparteko orduengatik eta kilometrajeagatik, nominan behar bezala sartu gabe.

Gure gomendioak:

* *Plantilla organikoa onetsi eta argitaratzea.*
* *Langile-espedienteak egitea, non jasoko baitira haien inguruabar pertsonalak eta horiei buruz ematen diren administrazio-egintzak.*
* *Nominan sartzea langileei ordaindutako aparteko orduak eta joan-etorrietarako gastuak.*

*VI.4.3. Ondasun eta zerbitzuetan egindako gastu arruntak*

Ondasun eta zerbitzuetan egindako gastu arruntak 166.444 eurokoak izan ziren 2018an. Ekitaldian aitortutako betebehar guztien ehuneko 55 egiten dute, eta haien betetze-maila behin betiko kredituen ehuneko 95ekoa izan da.

Gastu horiek ehuneko sei egin dute gora 2017ko ekitaldiarekin alderatuta.

Honako gastu-lagin hau aztertu dugu —kapituluko gastuen ehuneko 66ren adierazgarri da—:

|  |  |
| --- | --- |
| Deskribapena | Aitortutako betebehar garbiak, 2018 |
| Jaiak | 69.495 |
| Igerilekuen mantentzea | 10.014 |
| Bideak mantentzeko lanak | 9.885 |
| Ureztatzaileen elkartea, ura, lurrak  | 6.875 |
| Aseguruak: erantzukizun zibila, istripuak eta eraik. | 6.320 |
| Kontzejuaren eraikinak garbitzea | 6.205 |
| Administrazio kudeaketa | 1.525 |

Egin dugun berrikuspenetik ondorioztatzen dugu ezen, oro har, fiskalizaturiko laginean gastuak justifikatuta eta egokiro kontabilizatuta eta ordainduta daudela. Dena den, akats hauek ere aipatu behar ditugu:

* Kontzejuaren eraikinak garbitzeko kontratuan funtsezko elementuak falta dira, hala nola prezioa. Horrez gain, zuzenbidearen kontrako klausula batzuk jasotzen ditu; adibidez, kontzejuak fakturarik ez exigitzea. Hori dela-eta, ez dira agertzen eginiko lanen fakturak. 2018ko guztizko zenbateko aitortua 6.205 eurokoa dute.
* Jaietarako gastuan lotura juridikoko poltsa 6.601 euroan gainditu da horretarako aurrekontu-aldaketa izapidetu gabe.
* Jaietarako orkestra-kontratazioan 30.492 euroko gastua egin da, baina ez da ikusten aurretiaz inolako esleipen-prozeduraren lizitaziorik egin denik.
* Jai-txarangaren gastua, 4.500 eurokoa, eskudirutan ordaindu da; hots, araudian ezarritako legezko muga gainditurik. Eta kasuko faktura ez da inondik ageri.

Gure gomendioak:

* *Egin beharrekoak diren aurrekontu-aldaketak izapidetzea, kredituen lotura juridikoko poltsak ez gainditzeko.*
* *Behar diren kontratazio espedienteak izapidetzea legez ezarritako mugak gainditzen diren kasuetan.*
* *Kasu guztietan fakturak eskatzea, eman diren zerbitzuak justifikatzeko.*

*VI.4.4. Inbertsioak*

Kontzejuak 2018an egindako inbertsioak 21.358 eurokoak izan dira. Ekitaldian aitortutako gastu guztien ehuneko zazpi egiten dute, eta haien betetze-maila behin betiko kredituen ehuneko 78koa izan da.

2017ko ekitaldiaren aldean, gastu horiek ehuneko 223 igo dira.

Honako partida hauek aztertu ditugu:

|  |  |
| --- | --- |
| Deskribapena | Aitortutako betebehar garbiak  |
| LED-Argiteria publikoa berritzea | 15.174  |
| Kontzej. etxebizitzak konpontzea | 6.183  |

Kontzejuaren etxebizitzak konpontzeko obrak behar bezala justifikatuta, kontabilizatuta eta ordainduta daude. Alabaina, eta argiteria publikoa berritzeko obrari dagokionez, honako gorabehera hauek atzeman dira:

* Inbertsio hori 2017an lizitatu eta exekutatu zen. 2017ko bi faktura ageri dira, kontabilizatu gabeak, guztira 75.871 euroko zenbatekoa egiten dutenak. "interesak" kontzeptua jasotzen dute, kontzejuak eta esleipen-hartzaileak bost urteetan zehar eginiko ordainketa adostu zutelako, baina akordio hori Kontratu Publikoei buruzko 6/2006 Foru Legeko 35.3 artikuluak xedatuaren kontrakoa da. Kontzejuak kasuko pagamenduak egin ahala egozten dio inbertsioa aurrekontuari; ondorioz, 2018ko abenduaren 31n aurrekontuari egozteko zegoen 58.860 euroko kopuru bat.
* Inbertsioa partzialki finantzatu da Toki Azpiegituren Planaren bidez, eta ez dira kasuko finantzaketa-desbideraketak kalkulatu.

Gure gomendioak:

* *Fakturak sortzapen-irizpideari jarraituz kontabilizatzea.*
* *Kontratazio-araubidean ezarritako ordaintze-epeak betetzea.*
* *Finantzaketa-desbideraketen kalkulua egitea dirulaguntza finalisten bitartez finantzaturiko inbertsioen kasuan, eta aurrekontu-emaitza nahiz diruzaintzako gerakina doitzea, kasua bada.*

*VI.4.5. Transferentzia-gastuak*

Kontzejuak transferentzia arruntengatik izandako gastuak 8.299 eurokoak izan ziren, gastu aitortuen ehuneko hiru egiten dute eta ehuneko 17ko beherakada izan dute aurreko ekitaldikoekiko.

Emandako transferentziak eta dirulaguntzak honako onuradun hauen alde eginak izan dira:

|  |  |
| --- | --- |
|   | Arruntak |
| Aitortutako betebehar garbiak, 2018 | % kap.-en gainean | Betetzearen % |
| Mankomunitateak | 7.053 | 85 | 78 |
| Irabazi asmorik gabeko erakundeak | 1.145 | 14 | 38 |
| Beste transferentzia batzuk | 101 | 1 | 56 |
| Guztira | 8.299 | 100 | 67 |

Berrikusi egin dira Zarrakazteluko Oinarrizko Gizarte Zerbitzuen Mankomunitateari eginiko 7.053 euroko ekarpena eta erretirodunen elkarteari emandako 1.000 euroko dirulaguntza. Eginiko berrikuspenetik, ohar hauek azpimarratu nahi ditugu:

* Mankomunitateak kontzejuari ez dio jakinarazten ez eta justifikatzen ere urtero egin beharreko ekarpena; besterik gabe, kasuko kopurua zuzenean zorduntzen du kontuan.
* Erretirodunen elkartearen aldeko dirulaguntza banku-transferentziaz egiten da, kasuko erabakia inondik agertzen ez dela.

Gure gomendioak:

* *Mankomunitateari eskatzea eman dezala kide diren toki entitateen ekarpenak onesteari buruzko akten berri.*
* *Erretirodunen elkarteari ordaintzen dioten dirulaguntza arauzkotzea, erabaki edo izendun dirulaguntzaren bitartez eta ekarpenaren xedea, motibazioa eta justifikazioa azaltzen dituen hitzarmenaren bitartez.*

*VI.4.6.* *Tributuak, prezio publikoak eta beste diru-sarrera batzuk*

Tributuengatik, prezio publikoengatik eta bestelako diru-sarrerengatik 2018an aitortutako eskubideek 19.355 euro egin zuten. Udalaren diru-sarrera guztien ehuneko sei egiten dute, eta honako hauei dagozkie:

|  |  |  |  |
| --- | --- | --- | --- |
| Kontzeptua | Aitortutako eskubide garbiak | Betetakoa (%) | Aldearen %, 2018/2017 |
| 2017 | 2018 |
| Zuzeneko zergak | 2.314 | 2.314 | 94 | 0 |
| Tasak, prezio publikoak eta beste diru-sarrera batzuk | 18.223 | 17.041 | 89 | -6 |

Zuzeneko zergetan, 2.314 euro egiten duten eskubide aitortu batzuk agertzen dira, "Hirilur-kontribuzioaren itzulketa" kontzeptuan. Kopuru hori dagokie kontzejuak hirilur-kontribuzioaren zenbatekoa etxebizitzen errentariei jasanaraziz lortzen dituen diru-sarrerei.

Diru-sarrera horien kobrantzari legezkotzat deritzogu, etxebizitza-errentamenduko kontratuan oinarrituta dagoen heinean; baina ez da tributu-izaerakoa, baizik eta ondare bidezko diru-sarrera.

Aitorturiko zenbatekoak ez datoz guztiz bat kontzejuak udalari ordaindutako zenbatekoarekin, eta atzeman dugu kontribuzio hori ez zaiela errentari guztiei jasanarazi, tributu-kudeaketako aplikazioan datu-eguneratzea akastuna izatearen ondorioz.

*Gomendatzen dugu diru-sarrera hori kudeatzeko prozedura berrikustea, bermatze aldera errentari guztiei jasanarazten zaiela kontribuzioa, eta zenbatekoa bat datorrela Figarolgo Kontzejuak kasuko urtean pagatuarekin.*

*VI.4.7. Transferentziengatiko diru-sarrerak*

Transferentzia arruntengatiko eta kapital-transferentziengatiko diru-sarrerek 166.586 eta 33.594 euro egin zuten hurrenez hurren, eta haien multzoak diru-sarrera guztien ehuneko 65 egiten du.

Aurreko urtearekiko datu konparatiboek honako alde hauek erakusten dituzte:

|  |  |  |
| --- | --- | --- |
| Kontzeptua | Aitortutako eskubideak | Aldea (%) 2018/2017  |
| 2017 | 2018 |
| Transferentzia arruntak | 162.281 | 166.586 | 3 |
| Kapital-transferentziak | 0 | 33.594 | - |

Kapital-transferentzietan izandako gehikuntzaren arrazoia da Toki Azpiegituren Planeko dirulaguntza baten aitorpena. Kontzeptu horrek ez zuen exekuziorik izan 2017an.

Transferentzia- eta dirulaguntza-partiden honako lagin hau berrikusi dugu:

|  |  |
| --- | --- |
|  | Aitorturiko eskubide garbiak, 2018 |
| **Transferentzia arruntak** |  |
| Zarrakazteluko Udalarekiko hitzarmena | 100.000 |
| Langileak kontratatzeko dirulaguntza, NEZ | 6.000 |
| **Kapital-transferentziak** |  |
| Toki Azpiegituren Planeko dirulaguntza (LED) | 33.594 |

Eginiko lanetik ondorioztatzen dugu ezen, oro har, aitorturiko eskubideen likidazioa behar adina oinarrituta eta egokiro kontabilizatuta dagoela, nahiz eta honako zertzelada hauek nabarmendu behar ditugun:

* "Zarrakazteluko Udalarekiko hitzarmena" deritzon partidako diru-sarrerak heldu dira 2000. urtean kontzejuaren eta udalaren artean izenpeturiko akordio batetik. Hitzarmen horren indarrez, Zarrakazteluko Udalak kontzejuari eskuordetzen dizkio Toki Administrazioari buruzko Foru Legearen arabera eskuordetzan emateko modukoak diren eskumen guztiak. Kontraprestazio gisa, udalak diru-ekarpen bat egiten dio kontzejuari, eta hori kalkulatzeko modua hurbildu egiten zaio kontzejuak udal izanik jasoko lukeenari.
* Administrazio-gastuengatiko ordaina kalkulatzeko erabilitako formula ez dago hitzarmenean argiro zehaztuta, eta interpretazio ezberdinetarako bidea ematen du.
* Hitzarmenean ekarpenaren izaera finalista jasotzen da, baina praktikan ematen zaion trataera ez da hori, eta justifikatu ere ez da egiten.
* Hitzarturikoa ordaintzeko, funts-aurrerapen bat ematen da, eta gero behin betiko likidazioa kalkulatzen da. Azkeneko bi ekitaldiak likidakizun daude gaur den egunean. Praktika hori ez dago hitzarmenean jasota.

*Gomendatzen dugu hitzarmena aldatzea, adieraziz, besteak beste, likidazio-sistema, likidazioa egiteko epeak, kasuko ordainketak eta kontzejuak administrazio-gastuengatik udalari eman beharreko kopurua kalkulatzeko formula.*

*VI.4.8. Ondare bidezko diru-sarrerak*

2018an, ondare bidezko diru-sarrerak 89.273 eurokoak izan ziren, eta ekitaldian aitortutako diru-sarreren guztizkoaren ehuneko 29 egin zuten. 2017ko ekitaldiarekin alderatuta, ehuneko 2ko beherakada izan dute.

Honako kontzeptu hauei dagozkie:

|  |  |  |  |
| --- | --- | --- | --- |
| Kontzeptua | Zenbatekoa | %, guztizkoaren gaineanKap. diru-sarrerak | Aldea (%)2018/2017 |
| Banku-kontu korronteetako interesak | 1 | 0 | -90 |
| Hiri finken eta lokalen errentamendua | 68.938 | 77 | -3 |
| Lurren errentamendua  | 20.334 | 23 | 1 |
| Guztira | 89.273 | 100  | -2 |

Bi errentamendu-partiden lagin bat berrikusi dugu.

Egindako azterketan egiaztatu dugu ezen, orokorrean, likidazioa eta diru-bilketa araudiaren arabera egin direla; halere, honako alderdi hauek aipatu behar ditugu:

* Errentamendu-etxebizitzen esleipena lehendakariak egiten du, aginduzkoa den espedientea izapidetu gabe, zeinak bildu beharko lituzkeen esleipen-modua, aplikatu beharreko irizpideak eta kasuko publizitatea.
* Kontzejuko batzarrak tasa eta prezio publikoen onespenari buruzko erabakian sartzen ditu etxebizitza-errentamenduen zenbatekoak, baina jokabide hori ez da zuzena, ondare-ondasunak direla kontuan izanda diru-sarrera horiek zuzenbide pribatukoak direlako.
* Batzuetan gertatu izan da etxebizitzetan obrak egitea kontzejuko batzarraren aurretiazko baimenik izan gabe eta ondoren errenta-ordainketarako aldi baterako salbuespena eskatzea, baina egin den inbertsioa justifikatzeko eta errenta-salbuespena onesteko prozedura bat zehaztuta egon gabe.
* Etxebizitzatarako ez diren higiezinen errentamenduan ez da jasanarazten Balio Erantsiaren gaineko Zerga.

Gure gomendioak:

* *Etxebizitza- eta lokal-errentamenduen kudeaketa eraentzen duen arau bat onetsi eta bertan hainbat gai jasotzea: publizitatea, eskaera-prozedura, esleipen-irizpideak eta eginiko obrengatiko errenta-salbuespena onetsi eta justifikatzeko prozedura.*
* *Tasa eta prezio publikoak onestea horiekin batera jaso gabe higiezinen, lokalen eta lursailen errentamenduak, zeren eta zuzenbide pribatuko diru-sarrerak baitira. Horrek ez du ezertan eragotziko kontzejuko batzarrak horiei buruzko informazioa jasotzea.*
* *Lokal-errentamenduetan kasuko BEZa jasanarazi eta likidatzea.*

*VI.4.9. Itxitako aurrekontuetako zordunak eta aurrekontuz kanpokoak*

Zordunei eta aurrekontuz kanpoko hartzekodunei dagokienez, saldo batzuen xehetasunak ez dira ezagunak.

Itxitako aurrekontuetako diru-sarreretan 23.700 euro inguruko diru-sarrerak ageri dira, preskribatuta egon litezkeenak, haiek sortu ziren urtea kontuan harturik. Gainera, eta sistema informatikoan izandako datu-galerarengatik, zordun horietako batzuk ez daude kontabilitate-aplikazioan identifikatuta.

*Gomendatzen dugu eskubidea edo zorra berrikus eta ezaba dadila preskribatu denean edo zordun edo hartzekoduna identifikatzeko modurik ez dagoenean.*

*VI.4.10. Gorabeherak*

Kontzejuko ordezkari politikoen artean dagoen eta batzarraren bilkuren aktetan islatua den gatazka-giroak ekarri du Nafarroako Administrazio Auzitegiari (NAA, aurrerantzean) errekurtso ugari aurkeztea, bai eta beste epaitze-gune batzuetan ere. Horren ondorioz kontzejuak 2017tik 2019ra bitartean izandako gastu juridikoak 9.344 eurokoak izan dira.

Gaur den egunean ebazkizun dago kontzejukide ohi batek aurkezturiko administrazioarekiko auzi-errekurtso bat.

Gorabehera hori kontzejukide batek NAAri 2016an aurkezturiko gora jotzeko errekurtso baten ondoriozkoa da. Errekurtso horretan eskatzen zen deusezta zedila kontzejuko batzarrak 2016ko irailaren 16an harturiko erabaki bat, zeinaren bidez elkarte bat salbuetsi egiten baitzen "La Residencia" izeneko higiezinaren errenta ordaintzetik, eta kontzejuari 2012ko apiriletik 2016ko apirilera bitartean ordaindu gabeko errenta preskribatugabeen erreklamazioa. NAAk, 2017ko martxoaren 30eko 845. zenbakiko ebazpenaren bidez, izapidetzeko errefusatzen du kontzejuko batzarraren erabakiaren deuseztapena, iritzirik adierazi gabe erabaki hori zuzenbidearen araberakoa izateari buruz. Aldi berean, errenta ordaindugabeen erreklamazioaren bidezkotasuna onartzen du, eginiko kobrantzak adosturikoaz beherakoak izan ziren heinean, 2012ko apiriletik 2016ko apirilera bitarte.

NAAren ebazpenaren ondoren kontzejuak erreklamatu ez zuenez, auzitegi horrek 2017ko uztailaren 6an probidentzia bat eman zuen, zeinaren bidez hiru hilabeteko epea ematen baitzion kontzejuari zorra elkarteari erreklama ziezaion.

Adierazitako epea igarota, 2017ko azaroaren 8an, NAAk espedientea Toki Administrazioari bidali zion, bere ebazpenaren betearazpen subsidiariorako. Handik egun batzuetara, kontzejuak 12.338 euroren ordainketa erreklamatu zion elkarteari, eta horrek erantzun zuen esanez ez zegoela inolako zorrik. Alabaina, ez da ikusten kontzejuak horri buruz inolako urratsik egin duenik.

2019ko urtarrilean, Toki Administrazioko zuzendari nagusiak urtarrilaren 17ko 4/2019 Ebazpena eman zuen, zeinaren bidez deklaratu baitzuen preskribatuta zeudela 2012ko apiriletik 2013ko otsailera bitarteko zor-zenbatekoak, eta adierazten baitzuen ez dagoela zor gehiagorik, kontzejuko batzarrak 2013ko otsailean hartu zuen erabakiaren ondorioz, zeinaren bidez tasa eta prezio publikoak onesten baitira. Ebazpen horri gora jotzeko errekurtsoa aurkeztu zitzaion, eta ekainaren 27ko 174/2019 Foru Aginduaren bitartez, Landa Garapeneko, Ingurumeneko eta Toki Administrazioko kontseilariak partzialki baietsi zuen errekurtsoa, deklaratu zuen 2012ko apiriletik 2013ko otsailera bitartean sorturiko zorra ez zegoela preskribatuta, eta zorraren zenbatekoa 3.682 euroan berrezarri zuen.

Gaur egun, foru agindu hori kontzejukide ohiak errekurrituta dago, hark uste baitu zorra 16.205 eurokoa dela. Elkarteak ere errekurritu du, zeinaren lehendakaria aldi berean baita kontzejuko lehendakari, eta jotzen baitu ez dagoela inolako zorrik.

Kontzejuak ez du kontabilizatu ez elkarteari 2017an erreklamaturiko zenbatekoa ez eta, geroago, Toki Administrazioak ezarritako zenbatekoa ere. Kontzejuak ez du ez ebazpen bat ez bestea ere errekurritu.

Oker-berrikuspena ez zen egin administrazio-prozedurari buruzko araudiari jarraikiz, eta lehendakariak onartu du okerra dagoela elkartearen errentaren zehaztapenean.

Ez da agertzen abian den auziarekin zerikusia duen dokumentazioren bat, hala nola elkarteari errentan emateari buruzko kontratua eta 2012ko tasa eta prezio publikoen onespenari buruzko akta.

*Gomendatzen dugu ahaleginak egin daitezela dagoen gatazka-giroa lasaitzeko, kontzejuaren gobernatze- eta administrazio-zereginak hobetzearren. Horri dagokionez, gardentasunak gidatu behar ditu Kontzejuko kideen jarduketa politiko guztiak, are gehiago gaur egun dagoen liskar- eta mesfidantza-giroan.*

Txosten hau, indarrean dagoen araudiak ezarritako izapideak bete ondoren, Edurne Martinikorena Matxain auditoreak proposatuta jaulkitzen da, bera izan baita lan honen arduraduna.

Iruñean, 2020ko ekainaren 11n

Lehendakaria, Asunción Olaechea Estanga